C 67/62
BG
Официален вестник на Европейския съюз
8.2.2022 г.
Четвъртък, 10 юни 2021 r.
33. изразява дълбока загриженост във връзка с ниското равнище на спазване на препоръките на GRECO, съдържащи се в доклада за оценка от четвъртия кръг — само една от четиринадесетте препоръки е изпълнена задоволително, седем препоръки са частично изпълнени, а останалите шест препоръки изобщо не са изпълнени; 34. настоятелно призовава всички държави членки да забранят случаите на плащания на субсидии в размер на стотици милиони евро към отделни физически лица съгласно новата многогодишна финансова рамка (МФР) и да преминат към позицията на Парламента за гарантиране на пълна прозрачност и възможност за агрегиране на плащанията, както и за цифрови процедури за мониторинг и одит отвъд границите на държавите членки в програмите със споделено управление; 35. призовава Съвета да обърне дължимото внимание в текущите преговори относно Регламента за ОСП на бюджетната ефективност и по-справедливото и по-прозрачно разпределение на директните плащания, да премине към позицията на Парламента за установяване на специфични тавани за отделни физически лица и по двата стълба на ОСП, както и за прогресивно намаляване, задължително определяне на горна граница и преразпределителни плащания, за да се гарантира положително възприемане на ОСП като цяло от страна на гражданите на ЕС; подчертава, че преговорите в Съвета не трябва да бъдат повлияни от конфликти на интереси и че нито един министър, член или представител на национално правителство не трябва да участва в преговорите, докато е засегнат от конфликт на интереси; счита за неприемливо, че министър-председателят Бабиш, въпреки че е действителният собственик на групата Agrofert, взе участие в преговорите по ОСП и се бори срещу определянето на горна граница на субсидиите; категорично подчертава, че таваните за отделни физически лица по първия и втория стълб на ОСП трябва да бъдат еднакво приложими, включително за членовете на националните правителства, за да не се допусне те да преговарят в Съвета в своя собствена полза; 36. изразява категорично неодобрение за олигархичните структури, които се възползват от земеделския и кохезионния фондове на ЕС, като по този начин малко на брой бенефициери получават огромна част от средствата на ЕС, и призовава Комисията, Съвета и Европейския съвет да предотвратят насърчаването на такива структури, намаляващи конкурентоспо­ собността на малките и средните земеделски стопанства и семейните земеделски стопанства, които следва да бъдат основните бенефициери на ОСП; 37. подчертава дълбоката си загриженост във връзка с факта, че министър-председателят Бабиш е в конфликт на интереси, като същевременно участва в процеса на вземане на решения относно привеждането на ОСП в съответствие с общите цели на европейската политика в областта на климата, тъй като бизнес интересите на групата Agrofert могат да надделеят над обществения интерес от подкрепа за по-устойчиво селско стопанство и ограничаване на отрицателните последици от изменението на климата; 38. счита, че липсата на действия от страна на чешкото правителство за справяне с конфликтите на интереси на министър-председателя Бабиш има отрицателно въздействие върху функционирането на чешките държавни органи, включително правоприлагащите органи и системите за управление и контрол, както и върху спазването на законодателството на ЕС; 39. призовава Комисията да направи оценка на гореизложеното положение, както и на влиянието на министърпредседателя Бабиш върху чешките медии и съдебната система, с оглед на установяването на нарушения на принципите на правовата държава и в случай че такива бъдат потвърдени и въз основа на нейните констатации, своевременно да задейства механизма за обвързване с условия за защита на бюджета на Съюза; 40. продължава да изпитва загриженост поради нарастващата концентрация на собствеността върху медиите в ръцете на неколцина олигарси (10); 41. отбелязва, че понастоящем се провеждат разследвания и одити както на национално, така и на европейско равнище, на потенциалните конфликти на интереси и използването на средства на ЕС; изразява загриженост във връзка с опасенията, изразени в доклада на Комисията относно върховенството на закона за 2020 г., че случаите на корупция по високите етажи не се разглеждат в достатъчна степен и че са установени някои пропуски в рамките за почтеност, приложими за депутати; 42. призовава Съвета и Европейския съвет да предприемат всички необходими и подходящи мерки за предотвратяване на конфликти на интереси в съответствие с член 61, параграф 1 от Финансовия регламент; изразява загриженост, че чешкият министър-председател участваше и продължава да участва активно в преговорите относно бюджета на ЕС и програмите на ЕС, бидейки в конфликт на интереси; изисква от Съвета и Европейския съвет да обяснят на Парламента как възнамеряват да вземат предвид и да предприемат действия по отношение на участието на министър-председателя Бабиш в процеса на вземане на решения, свързани с ОСП и бюджета на ЕС, след заключението в одитните доклади на Комисията;
(10)
Репортери без граници, Чешка република, https://rsf.org/en/czech-republic [сайт, посетен на 2.6.2021 г.].